Københavns Kommune

Teknik- og Miljøforvaltningen

Center for By Design

Høringssvar - Lokalplanstillæg Ny Ellebjerg

Valby Lokaludvalg har modtaget ”Ny Ellebjerg-området tillæg 1” i høring. Valby Lokaludvalgs planudvalg har udarbejdet indeværende høringssvar, som efterfølgende er blevet behandlet og godkendt på lokaludvalgets ordinære møde d. 15. januar 2013.

Valby Lokaludvalg er meget optaget af at sikre en sammenhængende planlægning af udviklingen omkring Ny Ellebjerg herunder de byrumsmæssige og trafikale sammenhænge til de tilstødende byudviklingsområder i Valby Idrætspark og på Grønttorvet. Valby Lokaludvalg finder, at lokalplanstillæget er i overensstemmelse med intentionerne for byudviklingen i området og har i forlængelse heraf ingen indvendinger i forhold til de konkrete ændringer, som lokalplanstillæget indebærer.

Dog ønsker Valby Lokaludvalg at gøre opmærksom på, at Torveporten, i den oprindelige planlægning for det sydlige Valby, var tiltænkt som det centrale handelsstrøg i området. Med en udvidelse af butiksarealet på stationsforpladsen bliver det vanskeligere at opnå dette mål.

Med venlig hilsen

Lisbeth Ritter

Formand for Valby Lokaludvalg

Michael Fjeldsøe

Formand for lokaludvalgets planudvalg

Næstformand for Valby Lokaludvalg